যাত্রী সেজে ট্যাক্সি ছিনতাইয়ের চেষ্টা করছিল এক দুষ্কৃতী। আটকালেন জোড়াবাগান ট্র্যাফিক গার্ডের এক সার্জেন্ট। শনিবার বিকেল সাড়ে ৪টে নাগাদ বিধাননগর যেতে চেয়ে জোড়াবাগান এলাকায় সিয়ারাম মণ্ডলের ট্যাক্সিতে উঠেছিল এক ব্যক্তি। সিয়ারাম তাকে ট্যাক্সিতে বসতে বলে রাস্তার ধারের শৌচালয় গিয়েছিলেন। তখনই সে ওই ট্যাক্সি চালিয়ে পালানোর চেষ্টা করে। 
ওই সময়ই কাছাকাছি যতীন মিত্র পার্ক এলাকায় জোড়াবাগান ট্র্যাফিক গার্ডের তরফে ‘লেসার গান’ দিয়ে গাড়ির গতি মাপা হচ্ছিল। সেখানে কর্তব্যরত সার্জেন্ট ওয়াসিম নায়ারের চোখে পড়ে, একটি ট্যাক্সি প্রচণ্ড গতিতে সিগন্যাল ভেঙে বেরিয়ে যাচ্ছে। তিনি থামানোর চেষ্টা করলেও চালক শোনেনি। সঙ্গে সঙ্গে শোভাবাজারে কর্তব্যরত সার্জেন্টদের বিষয়টি জানান ওয়াসিম। নিজেও বাইকে ওই ট্যাক্সিকে ধাওয়া করেন। শোভাবাজারের কাছে ট্যাক্সিটি ধরে ফেলেন ওয়াসিম। ততক্ষণে বিপদ বুঝে ট্যাক্সি ফেলে ছিনতাইকারী পালিয়ে যায়। কিছুক্ষণ পরে ঘটনাস্থলে পৌঁছন সিয়ারাম। ডেকে পাঠানো হয় ট্যাক্সির মালিক ওম প্রকাশকেও। তিনি পুলিশকে জানান, সিয়ারাম তাঁর ট্যাক্সি চালান।
দেশপ্রাণ শাসমল রোডের বাসিন্দা সিয়ারামের কথায়, “কয়েক মিনিটের জন্য টয়লেটে গিয়েছিলাম। বেরিয়েই দেখি ওই ব্যক্তি আমার ট্যাক্সি নিয়ে পালাচ্ছেন।” ওয়াসিমের তৎপরতার প্রশংসা করে জোড়াবাগান ট্র্যাফিক গার্ডের এক কর্তা বলেন, “ওয়াসিম ঠিক সময়মতো বিপদ আঁচ না করলে ওই ট্যাক্সি উদ্ধার করা যেত না।”